# Anjel s ľudskou tvárou

# Dokonalý vzťah

Konečne je tu leto. Som pripravená vkročiť do prázdnin tou správnou nohou. S mojimi starými rodičmi nemám možnosť stráviť veľa času. Preto som sa rozhodla, že tieto prázdniny prežijem predovšetkým s nimi.

„Vstávajte! Je najvyšší čas pripraviť sa na cestu!“, zvolal otec. Po spoločných raňajkách sme sa so sestrou rozlúčili s najbližšími a vybrali sme sa na prázdniny k starým rodičom, ktorí nás už netrpezlivo očakávali. Ako vždy nás čakal plný stôl kadejakých dobrôt od výmyslu sveta. Moja stará mama dodnes nepochopila význam vety: „S ničím si nerob starosti a nič nechystaj...!“ Potom, ako odišiel aj môj otec, ktorý nás odovzdal do rúk dvom úžasným anjelom, oboznámili nás starkí s pripraveným programom. Bol v skutku pestrý a okolo domácich povinností a práce v záhrade ani neprešiel. Hneď prvý deň sme na nudu nemali ani kedy pomyslieť. „Počasie je krásne a bol by hriech ostať doma,“ povedal starý otec. Vybrali sme sa teda spoločne do Gabčíkova. Tam sme predtým spoločne so sestrou nikdy neboli. S rodičmi často na spoločné výlety nechodievame, keďže otec nepracuje na Slovensku, ale v zahraničí. Na tomto výlete sme si všetci dobre oddýchli. Prechádzka na čerstvom vzduchu nám prospela a taktiež sme sa dozvedeli veľa nových veci. No oveľa viac ako samotné Gabčíkovo nás zaujal pohľad na starých rodičov. „Jéééj, aha! Vidíš to? No nie je to nádherné? Po toľkých rokoch spolu a každým dňom viac a viac zamilovanejší...“ vyhŕkla na mňa sestra. Od tohto momentu sme upreli našu pozornosť na nich a sledovali sme ich správanie oveľa intenzívnejšie. Videli sme v nich náš vzor. Pomyslela som si: „Takto si to predstavujem aj ja. Prežiť život s jedným človekom.“ Vyčerpaní a unavení z namáhavej a dlhej prechádzky po hrádzi by každý uvítal riadnu sprchu a dobrý spánok, no v prípade starého otca únava nad jeho záhradkou nevyhrala. Tu strávil väčšinu svojho voľného času. Kým sme sa my dve ešte otáčali na posteli, on už bol v skorých ranných hodinách vo svojom raji. Tešil sa z každého lístočka na strome. Z každého kúska ovocia z jeho záhradky bola cítiť láska, ktorú jej dennodenne preukazoval. Stará mama medzitým pripravovala bohaté raňajky, ktorých neodmysliteľnou súčasťou boli plody dedkovej záhrady. „Mňaam! To bolo nebíčko v ústach!“ zvolala sestra, keď ochutnala čerstvé domáce paradajky. Stará mama nám na želanie pripravila aj mlieko, ktoré jej čistou náhodou utieklo z hrnca. „Ach! Ako som len mohla zabudnúť?“, odrazu skríkla. Situácia, ktorá nastala, bola pre nás prekvapujúca. Čakali sme zvýšenie hlasu, nejakú nemiestnu pripomienku ako to býva často zvykom, ale práve naopak. „Nič si z toho nerob,“ povedal starký láskavým a pokojným hlasom. Postavil sa od stola a bez najmenšej pripomienky pribehol k sporáku a poumýval všetko namiesto nej. V nemom úžase som si takmer netrafila do úst. Bolo úžasné sledovať ich. V tej chvíli som pochopila, ako má vyzerať dokonalý a ideálny vzťah dvoch ľudí. Vzájomne sa dopĺňali a nežnými slovami a pohľadmi spríjemňovali každý deň nielen sebe, ale aj nám. Napriek tomu, že nás chceli ušetriť od každodenných povinností doma aj v záhradke, rozhodli sme sa, že im za každú cenu pomôžeme. To bol taktiež jeden z dôvodov, prečo sme sa rozhodli stráviť nejaký čas u starých rodičov. Čas bežal strašne rýchlo a ani sme sa nenazdali a prázdniny sa pomaly schyľovali ku koncu. „Je čas isť domov“, povedala sestra. Veľmi sa nám nechcelo. Napriek tomu, že sme tu poznali len okolitých susedov, mali sme všetko, čo nám na očiach videli. Aj preto sa nám ťažko odchádzalo domov. Tešila nás však predstava, že pri najbližších prázdninách prekvapíme starkých opäť.

Doma nás čakali bežné dni, ktoré neboli ničím zaujímavé. Prázdniny aj leto sa skončili a my sme mohli opäť raz zasadnúť do školských lavíc. Vďaka krúžkom a nabitému programu nám dni bežali pomerne rýchlo. Ani sme sa nenazdali a boli Vianoce. Počas vianočných sviatkov pravidelne navštevujeme starkých všetci spolu. Niečo sa však zmenilo. Niekde sa vyparila tá radosť, ktorá tam doslova kričala z každej strany, keď sme tam boli v lete. Nechápala som až do chvíle, kým som neuvidela môjho milovaného starkého. Bol iný. V jeho anjelskej tvári chýbala tá energia a radosť, ktorou obšťastňoval všetkých naokolo. Ochorel... Človek by si bol myslel, že medzi mojimi starými rodičmi už silnejšie puto byť nemôže, no rýchlo som sa vyšla z omylu.

Dni plynuli a starkého stav sa nechcel zlepšiť. „Ako môže človek, ktorý nikdy nikomu neublížil, ale práve naopak, vždy sa snažil pomáhať všetkým naokolo od svojich detí, vnúčat až po priateľov, prežívať takéto ťažké obdobie?“ pomyslela som si a snažila som sa to celé nejako pochopiť. Starká sa od neho nepohla ani na krok. Tak, ako sme so sestrou videli situáciu s vykypeným mliekom, ako sa dedko rozbehol k sporáku, alebo ako bol vždy pohotovo pripravený pomôcť jej so všetkým, čo bolo treba, tak isto tu ona bola preňho teraz. Nie nadarmo sa hovorí, čo dáš, to aj dostaneš. Uvedomila som si jednu skutočnosť, že lásku k rodičom a starým rodičom treba prejavovať stále, pretože sa zaujímame predovšetkým o naše dospievanie a zabúdame na skutočnosť, že aj naši rodičia a starí rodičia starnú ...

Slzy, ktoré sa snažila zakryť pred ním, však nedokázala zakryť aj pred nami. Pri spomienkach a spoločných zážitkoch počas toľkých rokov strávených s človekom, ktorého tak nesmierne miluje, zaplavovali jej ubolené oči vodopády sĺz... Nie! Nedokázala som si pripustiť skutočnosť... „Ako mu môžeme pomôcť?“ spýtala som sa starkej. „Spoločná modlitba a to, že sme tu teraz všetci s ním, je najviac, čo pre neho môžeme teraz urobiť,“ povedala roztraseným a uboleným hlasom. V neskorých večerných hodinách sme sa vrátili späť domov v nádeji, že do rána bude všetko lepšie...

Stmieva sa. Teplý májový deň sa pomaly schyľuje ku koncu a zubaté slnko predierajúc sa pomedzi vrcholky stromov za kopce odovzdáva službu vládcovi noci. Nočná obloha je potiahnutá sivomodrými oblakmi, ktoré ako by len čakali na povel zoslať na zem dážď. V malej škáročke medzi oblakmi si našla miesto nová hviezda, ktorá z výšky hľadela dolu na zem a v škáročke medzi oblakmi sa roztancovala ako iskrička nad vrcholkami komínov. Vďaka tejto hviezde neprešiel jeden deň, žeby som si nespomenula na tohto úžasného človeka. Človeka s anjelskou tvárou ...